คลังเร่งเติมเงินกองทุนหมู่บ้าน
ออมสิน-ธ.ก.ส. ประเดิมเติมเงินสินเชื่อกองทุนหมู่บ้าน ดันบริโภคกระตุ้นเศรษฐกิจ
14 พ.ค. 2558

ออมสิน-ธ.ก.ส. ประเดิมเติมเงินสินเชื่อกองทุนหมู่บ้าน ดันบริโภคกระตุ้นเศรษฐกิจ
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง เปิดเผยว่า คณะรัฐมนตรี (ครม.) เห็นชอบมาตรการเติมเงินให้กับกองทุนหมู่บ้าน เพื่อเพิ่มรายได้และกระตุ้นการใช้จ่ายของผู้มีรายได้น้อยทั่วประเทศ โดยมาตรการเติมเงินกองทุนหมู่บ้านแบ่งเป็น 2 ส่วน ในส่วนแรกกองทุนหมู่บ้านที่มีผลการดำเนินงานดีและได้เงินเพิ่มทุนรอบ 3 เป็นที่เรียบร้อย สามารถกู้เงินจากธนาคารออมสินหรือธนาคารเพื่อการเกษตรและสหกรณ์การเกษตร (ธ.ก.ส.) หมู่บ้านละ 1 ล้านบาท เพื่อนำไปปล่อยกู้ให้กับสมาชิกเพิ่มเติม
ทั้งนี้ ธนาคารออมสิน และ ธ.ก.ส.เตรียมวงเงินปล่อยกู้ให้กองทุนหมู่บ้านธนาคารละ 2 หมื่นล้านบาท รวมเป็นเงิน 4 หมื่นล้านบาท ให้ธนาคารคิดอัตราดอกเบี้ยไม่เกิน 5% ต่อปี ระยะเวลา 5 ปี โดยกองทุนหมู่บ้านที่ต้องการเงินกู้สามารถเจรจาเงื่อนไขการกู้เงินได้โดยตรงกับธนาคารทั้งสองแห่ง 
“ตอนนี้ได้รับรายงานว่าทั้งสองธนาคารมีการปล่อยกู้ไปให้กับกองทุนหมู่บ้านบ้างแล้ว ซึ่งกระทรวงการคลังจะติดตามอย่างใกล้ชิดว่ามีการปล่อยกู้ได้มากขนาดไหน และตามดูว่ามีปัญหาการปล่อยกู้ในส่วนไหนจะได้เร่งแก้ไข เพราะถือเป็นมาตรการสำคัญที่จะกระตุ้นเศรษฐกิจฐานรากของประเทศ” นายกฤษฎา กล่าว
สำหรับการเติมเงินส่วนที่สอง จะมีการยกระดับกองทุนที่มีปัญหาและยังไม่ได้เงินเพิ่มทุนรอบ 3 ให้ได้รับเงินเพิ่มทุนที่มีเงินงบประมาณปีก่อนหน้ากันไว้เรียบร้อย เมื่อรวมเงินทั้งการปล่อยสินเชื่อและเงินเพิ่มทุนจะมีเงินเข้าสู่ระบบเศรษฐกิจ 6-7 หมื่นล้านบาท ช่วยกระตุ้นการบริโภคและเศรษฐกิจของไทยให้ขยายตัวเพิ่มขึ้น
ทั้งนี้ กองทุนหมู่บ้านมีทั้งหมด 7.92 หมื่นแห่ง มีเงินทุนหมุนเวียน 2.07 แสนล้านบาท หรือ 10% ของงบประมาณรายจ่ายปี 2558 ทำให้กองทุนหมู่บ้านมีศักยภาพในการขับเคลื่อนเศรษฐกิจได้อย่างมีนัยสำคัญ โดยเฉพาะอย่างยิ่งการขับเคลื่อนทางเศรษฐกิจในระดับฐานราก จึงควรมีการสนับสนุนกองทุนหมู่บ้านที่มีความเข้มแข็งให้สามารถขยายกิจการได้ ฟื้นฟูกองทุนหมู่บ้านที่ยังมีความอ่อนแอ
ปัจจุบันมีกองทุนหมู่บ้านที่บริหารดีระดับดีมาก (A) และระดับดี (B) จำนวน 5.98 หมื่นแห่ง ที่อยู่ในข่ายขอสินเชื่อเพิ่มเติมได้จากสถาบันการเงินของรัฐ และมีกองทุนหมู่บ้านระดับพอใช้ (C) และควรปรับปรุง (D) 1.98 หมื่นแห่ง ที่รอรับเงินเพิ่มทุนรอบ 3